Id-Deċiżjoni tal-Kummissjoni
tat-30 ta’ Marzu 2004
li tadatta d-Deċiżjoni 2001/672/KE rigward rigħi tal-bhejjem fis-sajf f’ċerti żoni tas-Slovenja minħabba fl-adeżjoni tar-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, l-Islovenja u s-Slovakkja
(mgħarrfa taħt dokument nru C(2004) 1022)
(Test b’rilevanza għaż-ŻEE)
(2004/318/KE)
IL-KUMMISJONI TA’ KOMUNITAJIET EWROPEJ,
Wara li kkunsidrat it-Trattat ta’ Adeżjoni fl-Unjoni Ewropea tar-Repubblika Ċeka, ir-Repubblika ta’ l-Estonja, ir-Repubblika taċ-Ċipru, ir-Repubblika tal-Latvja, ir-Repubblika tal-Lituwanja, ir-Repubblika ta’ l-Ungerija, ir-Repubblika ta’ Malta, ir-Repubblika tal-Polonja, ir-Repubblika ta’ l-Islovenja u ir-Repubblika tas-Slovakkja, u b’mod partikolari l-Artikolu 2(3) tiegħu,
Wara li kkunsidrat l-Att ta’ Adeżjoni tar-Repubblika Ċeka, l-Estonja, iċ-Ċipru, il-Latvja, il-Lituwanja, l-Ungerija, Malta, il-Polonja, l-Islovenja u s-Slovakkja, u partikolarment l-Artikolu 57(2) tiegħu,
Billi:
(1) Għal ċerti atti adottati mill-Kummissjoni, li jibqgħu validi lil hemm mill-1 ta’ Mejju 2004, u jeħtieġu adattament minħabba fl-adeżjoni, l-adattamenti meħtieġa ma kienux pprovvduti fl-Att ta’ Adeżjoni, partikolarment fl-Anness II tiegħu. Dawn l-adattamenti addizzjonali jeħtieġu li jiġu adottati qabel l-adeżjoni sabiex ikunu applikabbli mill-adeżjoni.
(2) L-Islovenja talbet li tapplika mid-data ta’ adeżjoni r-regoli speċjali applikabbli għaċ-ċaqliq ta’ annimali bovini meta jinħarġu biex jirgħu fis-sajf f’żoni muntanjużi kif preskritt fid-Deċiżjoni tal-Kummissjoni 2001/672/KE [1].
(3) Huwa ġustifikat li titqies it-talba ta’ l-Islovejna u biex tiġi emendata d-Deċiżjoni 2001/672/KE kif mistħoqq.
ADOTTAT DIN ID-DEĊIŻJONI:
Artikolu 1
Fl-Anness mad-Deċiżjoni 2001/672/KE, jiżdied it-test fl-Anness ma’ din id-Deċiżjoni.
Artikolu 2
Din id-Deċiżjoni għandha tapplika, bla ħsara għal, u mid-data tad-dħul fis-seħħ tat-Trattat ta’ Adeżjoni tar-Repubblika Ċeka, ir-Repubblika ta’ l-Estonja, ir-Repubblika taċ-Ċipru, ir-Repubblika tal-Latvja, ir-Repubblika tal-Lituwanja, ir-Repubblika ta’ l-Ungerija, ir-Repubblika ta’ Malta, ir-Repubblika tal-Polonja, ir-Repubblika ta’ l-Islovenja u ir-Repubblika tas-Slovakkja.
Artikolu 3
Din id-Deċiżjoni hija ndirizzata lill-Istati Membri.
Magħmula fi Brussel, it-30 ta’ Marzu 2004.